
Hoofstuk 1

Om in 'n rolstoel te sit het beslis sy beperkinge. Reon kyk moerig na die boonste rak in gang drie van die supermark. Die bokse Jungle Oatso Easy is ver bokant sy strekhand. Hy het lus en vlieg uit die rolstoel, gryp een van die verskeidenheidpakke en val weer plat. Maar hy durf nie. Net een persoon wat dit raaksien en hom later elders herken en sy hele dekmantel is daarmee heen. 

Die moeilikste deel van sy nuwe rolstoellewe, het hy pas uitgevind, gebeur in die parkeerarea. Hy het homself disnis gesukkel om uit die kar te klim. Die hidroliese stelsel help darem om die rolstoel van die dak af te kry, maar na 'n maand in die gym sukkel hy nog om sy eie gewig aan sy arms op te tel. Hy is nou nie juis die oefentipe nie. 

Die terugklim in die kar is net so beslommernis.

Sy hart breek vir mense wat permanent aan rolstoele vasgekluister is.

"Watter een?" vra 'n vrou skielik langs hom en Reon ruk om en op na haar. "Ek kon nie help om te sien dat jy na die kitspappe op die boonste rak kyk nie. Dit is bietjie hoog, nê? Watter een kan ek vir jou aangee?"

Dit is nie gewoonlik te hoog nie. Dit is net te hoog omdat hy op sy gat moet sit! Om gehelp te word is nie deel van Reon se verwysingsraamwerk nie. ‘n Man is verkieslik kapabel om sy eie pap van die rak af te haal. 

Maar hoe maak ‘n man op sy sitvlak op wiele wat iets nie kan bykom nie? Wees tevrede met 'n alternatief op die onderste rak? Rice Crispies? Graanvlokkies? Weet Bix?

Sy goeie Afrikaner-opvoeding maak darem dat hy ingee en vreeslik ordentlik die hulp aanvaar. Of is dit haar mooi gesiggie? "Ja dankie, die gemengde kitspap-pak."

"Reg so." Sy strek. Boonop nie 'n slegte lyf nie! sien hy. Sy oefen waarskynlik gereeld, want sy is nie meer so jonk nie. Ongeveer sy eie ouderdom, skat Reon. 

'n Ordentlike man sal wegkyk. 

Hy het nog altyd met sekerheid geweet dat hy nie regtig ordentlik is nie.

Wanneer sy reguit na hom kyk besef hy, hy het haar al iewers gesien. So gesig vergeet ‘n man nie sommer nie. Maar waar?  

"Wonder jy of ons mekaar moet ken?” vra sy, asof daar vraagteken op sy gesig geskryf was. “Ek is jou buurvrou, skuins oorkant die straat. Carmen Steyn."

"O goed. Ek het gewonder ... Ek is Reon Rossouw."  

"Ek weet. Jy het in mevrou Lelani Smidt se huis ingetrek Langstraat 890. Sy was ook in 'n rolstoel nadat haar bene afgesit is." Carmen sit die ontbytpap in die mandjie op Reon se skoot. “Ek bly reg oorkant jou. 891A. Die kleiner een van die skakelhuis daar.”

Reon antwoord: “Dit is hoekom ek die plek by haar dogter huur en haar kar oorgeneem het. Dit is goed ingerig vir iemand wat ... liggaamlik gestremd is." 

"As jy haar dogter ken, weet jy seker ook dat mevrou Smidt ses weke gelede in haar plek vermoor is. Daar waar jy nou woon. Sy was ‘n sagte teiken. ‘n Ouer dame wat ..." Haar gesig vertrek. 

“Ek weet.” Hy weet ook skielik dat dit by tant Lelani se begrafnis was waar hy hierdie mooie dame die eerste keer opgemerk het.

Hy hoop net nie dat sy hóm ook daardie dag raakgesien het nie. Of as sy hom dalk vlugtig opgemerk het, dat sy hom nie sal onthou nie. 

Hy was sonder sy ‘wiele’ daar. 

Carmen het nie gebly vir die tee en begrafnisbroodjies nie. Hoop hy. Glo hy, want hy het haar nie in die kerksaal gesien nie. Hy sou haar raakgesien het, Dit weet hy.

Maar aangesien hy haar onthou en sy van hom vergeet het, besef hy nou dat hy nie dieselfde indruk op haar gemaak het, as sy op hom nie. Daarvan hou sy ego natuurlik niks.

Want dit is nou nie asof hy verwaand of voor op die wa wil wees nie, maar vroue hou nogal van hoe hy lyk. Hulle sien hom gewoonlik raak.

“Die rowers is lafaards en hulle kom in groot groepe,” waarsku Carmen. “Jy moet regtig jou oë oophou, Reon. Dit sal miskien goed wees as jy by ons kompleks se WhatsApp groep aansluit. Ek neem aan jy het mevrou Lelani se kontrak by Buffalo Security oorgeneem.”

“Moes ek?”

“Ek sou as ek jy was. Die manne se gewapende reaksie is nogal blitsig. Jy moet hulle nommer op Speed dial op jou selfoon kry. En die blitspatrollie.”

“Is jy nie nou ‘n bietjie paranoïes nie?”

Hy kan die skaduwee wat oor haar gesig gly nie miskyk nie. “Mens kan nooit versigtig genoeg wees nie. En moet nooit aanvaar dat jy nie ook ‘n slagoffer kan wees nie. Totsiens Reon Rossouw.”

“Totsiens Carmen Steyn.” Reon kyk haar agterna tot waar sy by een van die kasregisters gaan wag om te betaal.

Wat is haar storie? Iets sê vir hom dat daar baie meer in daardie mooi koppie broei as wat sy wil erken. Verbeel jou, om hóm te waarsku om versigtig te wees. Sy is duisend maal meer weerloos as wat hy is, met haar fyn postuurtjie.

Ten minste het hy ‘n formidabele uitklophou as iemand in sy vuiste vasloop. En hy kan soos ‘n kameelperd skop ook, as hy nie moet voorgee dat hy nie sy bene kan gebruik nie. 

Hy was lank genoeg ‘n speurder in die SAPD om alles te gesien het. Kwesbares, weerbares, oues, jonges. Hulle jag in groepe, soos wildehonde en skeur repe uit die slagoffers, al leef jy nog. 

Na sy ontslag uit die Mag, het Reon begin spesialiseer in tegnologie wat die installasie van sekuriteitskameras en huis outomatisering insluit. Alles word met selfone en laptops beheer. Duur toeristing wat nie almal kan bekostig nie. Veral nie mense wat net in ‘n gemiddelde woonbuurt bly nie, soos tant Lelani nie.

Wyle tant Lelani...

Plaas dat hy vir haar iets spesiaal gedoen het. Maar dit is Pretoria en tant Lelani het gewoon in ‘n sogenaamde ‘veilige’ woonbuurt agter ‘n valhek.

Hy het Lelani Smidt lewenslank geken. Die vrou was nie net een van sy ma se beste vriendinne nie. Sy was ook sy peetma. Dit is hoekom hy onmiddelik ja gesê het toe haar dogter Babs, saam met wie hy groot geword het, hom by haar begrafnis gevra het om die  moordbende van die blok te help aankeer. Die polisie moet bontstaan met te veel ander sake.

Hy kan konsentreer op hierdie een.

Sy strategie, as jy nie weet waar om te begin soek nie, word die aas en lok die trop na jou toe. Kry hulle agter tralies.

Of maak hulle vrek.

Die dat sy dekmantel die van ‘n opvallend hulpelose man in ‘n rolstoel is.

Buite by die kar laai hy sy pakkies op die agterste sitplek. Daarna werk hy homself agter die stuurwiel in en hys die stoel op dak toe. 

Terwyl hy ‘n oomblik wag om sy asem terug te kry, verstaan hy hoekom daar wye parkeerspasies vir rolstoelmense en gestremdes is. Dit is ‘n helse operasie om in en uit karre te kom.

“Is jy oukei?” Carmen treë van die bree stoep af en kom loer by die oop ruit langs hom in. Sy het intussen al by die groente en vrugte winkel gaan draai. Daarvan getuig die boks in haar hand.

“Ja dankie. Dit is net ... nogal warm.” Met die agterkant van sy hand vee hy die sweet van sy voorkop af.

Sy huiwer ‘n oomblik, voordat sy aanbied. “Jy hoef nie elke keer winkel toe te ry as jy iets nodig het nie. Vra vir my. Ek het baie keer vir tant Lelani haar brood en melk gekoop. En piesangs. Sy was nogal lief vir piesangs.”

“Sowaar ...” Hy het geweet dat tant Lelani van piesangs gehou het, maar hy het nie geweet dat sy ‘n piesang en broodkoper gehad het nie. 

“Ek was waarskynlik een van die laaste mense wat haar lewend gesien het. Ek het vir haar gaan geld trek om die skoonmaker mee te betaal. Volgens die ondersoeker is sy ongeveer ‘n halfuur later oorlede. Die paar goedjies wat ek vir haar gekoop het, het nog onaangeraak daar gestaan.”

“En die skoonmaker, is sy na jou daar weg?”

“Ons is saam daar weg. Ek het haar by die busstop gaan aflaai.”

Reon kyk met groter aandag na haar. Is daar iets waarvan sy weet of wat sy gesien het, wat sy nie genoem het nie. Of is dit iets wat die polisie as minder belangrik beskou het?

Hoekom het Babs nie spesiaal melding gemaak van haar nie? Of het hy bloot nie geluister as sy soms haar ma se weldoeners by die naam genoem het nie? 

Moontlik aanvaar Carmen dat sy intense kyk beteken dat hy ook ‘n piesangkoper broodnodig het, want sy vra. “Ek ry byna elke dag hier by Spar verby. Selfs op Saterdae, soos vandag. Gee my jou selnommer, dan bel ek jou van myne af. Daarna kan jy dit op jou foon stoor en my bel as jy iets nodig het.” 

Hy doen dit en toe sy bel, bêre hy haar nommer op sy foon.

Toe raak hy haastig. “Baie dankie vir jou hulpvaardigheid. Geniet die res van jou naweek.” 

Maar voordat hy die kar in trurat druk, vra sy: “Waar kyk jy vanmiddag rugby? Ek kry mense. Jy is welkom om saam te kom kyk. Of het jy reeds ander planne gemaak?”

Natuurlik wil hy weer met haar praat, maar verkieslik alleen. Miskien as alles eendag verby is.

Hy moes te lank oor die saak gedink het want sy begin stotter. “Ek is jammer, ek aanvaar sommer dat jy rugby kyk ... Miskien ...”

“Nee aarde, ek kyk graag rugby. Maar ek het reeds ander planne. Ek gaan by vriende in Johannesburg kuier.” Hy glimlag miskien ‘n bietjie té breed, toe dit tot hom deurdring, iemand soos Carmen sou beslis nie eens met hom gepraat het as hy penorent op sy twee bene voor die rak gestaan het nie? Hy sou ook nie ‘n uitnodiging of ‘n selfoonnommer van haar gekry het nie.

Soos wat hy daar sit, is hy ‘n wolf in skaapklere wat nie eens ‘n pick-up line nodig gehad het om een van die mooiste vroue in die buurt se selnommers op sy foon te kry nie.

Langstraat 997 ‘n Paar huise van Reon s’n.

Ouma kom sê vir Flippie: “Flippie, vat die honde, dan gaan stap jy met hulle. Maar moenie te lank wegbly nie, ons eet sesuur.” 

“Reg Ouma,” sê Flippie. Hy sit leibande aan die honde se halsbande. Rottweilers wat op ‘n plaas groot geword het, sal nie net gaan sit as jy vir hulle skree nie. Jy moet hulle platdruk en terugtrek. Moeilik as jy self nog maar net veertig kilogram weeg en die honde soveel meer.

Honde wat saam met hom en Ouma deur trauma van ‘n plaasaanval is, wat Flippie se oupa, sy pa en ma en sussie se lewens geëis het. 

Of vergeet ons nou weer. Daar is mos nie iets soos plaasaanvalle nie. Dit was net ‘n gewone inbraak waar nege van hulle ingestorm het en vreeslike goed aan die mense gedoen het.

Nou is die plaas so half en half weggegee, vir net genoeg om hierdie dorpshuis in ‘n veiligheidswoonbuurt te kon koop, want Ouma sien nie kans dat sy en Flippie alleen daar woon nie. Daar waar hulle soveel geweld beleef het nie.

“Kom Simba en Mila,” roep Flippie en sit die bande aan die honde. “Sien ouma nou weer.”

“Veilig wees my kind,” roep Ouma uit die kombuis.

Hy sal veilig wees. Wat kan nou eintlik in die stad, helder oordag met iemand gebeur as jy twee groot honde by jou het? Flippie stap by erf 991 verby en toe steek hy vir ‘n oomblik vas.

En toe onthou hy mos nou weer. Moord kan helder oordag in die stad gebeur. Moord gebeur maklik en enige tyd, enige plek in Suid-Afrika. Dit is waar tannie Lelani Smidt vermoor is, ongeveer ses weke gelede. Nêrens in Suid-Afrika is mens veilig nie. Nie as jy vel wit is nie, en ook nie as jy bruin is nie. Flippie se ouers en sussie was swart, net soos hy. Hulle het by Oupa en ouma op die plaas gewerk. En nou is hulle almal dood.

Die dat ouma besluit het om hom saam met haar te bring. Daar is niemand vir hom meer oor nie. 

Hoofstuk 2

Dit is nou eers vieruur Saterdag, maar Carmen kook reeds die papwater. Pap moet goed gaar wees. Wanneer dit borrel, gooi sy sout en mieliemeel by dit in die pot. Daarna stel sy die stoof se plaat op sy laagste sodat dit lank en tydsaam kan prut. As haar broer Werner en sy vrou Alta kom rugby kyk en braai, moet daar pap wees. Pap, met ‘n lekker shêba. Hulle bring die T-bene, wors en hout vir die vuur van hulle plaas anderkant Bronkhorstspruit af. Sy sorg vir bykosse en slaaie.

Terwyl Carmen die uie en tamaties sny vir die sous, wonder sy oor Reon. Het hy regtig ander planne vir vanaand, of was sy heeltemal te voorwaarts na sy sin?

Al is hy in ‘n rolstoel, beteken dit nie dat hy sy manlikheid en ego êrens langs die pad verloor het nie. Maar as dit nie vir die rolstoel onder sy sitvlak was nie, sou sy dit nie eens oorweeg het om haarself aan hom voor te stel nie, laat staan nog hom oornooi om te kom rugby kyk. Nie omdat hy onaansienlik is nie, maar juis omdat hy so aantreklik is. Gewoonlik sal sy eerder sterf voordat sy eerste ‘n uitnodiging sal rig.

Sy het nog altyd ‘n sagte plekkie gehad vir kinders en mense met uitdagings. Dié dat Sielkunde haar hoofvak op universiteit was. Trauma berading is die rigting wat sy gekies het om in te werk.

Prof Malan het altyd gesê. Mense swot sielkunde om hulle self te probeer help om te cope met hulle eie isues. Soms werk dit. Maar ander kere raak die studente net meer confused. Hy het gelag. Dit was veronderstel om ‘n grap te wees.

Nie een van die studente het vreeslik saamgelag nie. 

Prof Malan was reg. Hulle was ‘n deurmekaar spul, met vreeslike persoonlike dramas en dinge waaruit hulle nie kon sin maak nie. Dit het sy agtergekom tussen die spul van hulle wat gereeld naby die kafeteria onder die bome gesit en wag het vir hulle volgende klas. Een na die ander het hulle oopgemaak en die klein dramas van elkeen se eie lewe uitgeblaker.

Sy was die enigste een wat ‘n wonderlike kinderlewe gehad het en relatief min pyn beleef het as kind. Sy was geskok om agter te kom dat party van haar vriendinne glo dat meer as die helfte van alle mans verkragters, pedofiele en vroueslaners is. 

Haar pa en broer is dan sulke wonderlike mense.

Carmen se eerste pos nadat sy Graad gevang het, was in die SAPD as trauma berader. Daarna het sy begin spesialiseer as profielmaker in die speurdiens. Dit is waar sy haar gewese man ontmoet het. ‘n Polisieman.

Die huwelik het vier jaar gehou. Hulle is as vriende uitmekaar.

Was dit al die negatiewe dinge wat sy elke dag gehoor en gesien het wat haar verander het? Dit was sý, nie hy nie. Sy het verander. Sy het begin wonder, nie net oor elke man nie, maar elke mens. Daar is nie net verkragters en pedofiele in almal nie. In elkeen skuil daar dalk, net dalk ‘n reeksmoordenaar.

Oraait, nie heeltemal so erg nie. En nou, byna twintig jaar later voel sy darem nie meer so sterk daaroor nie. Miskien was sy net nie heeltemal sterk genoeg en toegerus om met slagoffers van harde misdaad te werk nie. Eers toe sy daar weg is en met meer gewone mense begin werk het, het sy weer in die goedheid van mense geglo. Dat daar eintlik in elkeen iets goed skuil. 

En net toe sy die goedheid in elkeen begin raaksien, slaan die lewe haar byna sesvoet onder die grond in.  

het ook nie geweet hoe om dit te hanteer toe sy op ‘n stadium self in die tande van die meul beland het nie. Gaan vir berading? Vergeet dit. Sy ís die berader. Sy ken elke truuk in die boek.

En sy weet dat dit net truuks is. Peptalk. Niks wat ander mense kan doen en sê kon dit wat met haar gebeur het weer beter maak nie. Sy moes maar self daardeur worstel al was haar vlerke geknip. Haar vreugde was permanent gesteel. Gebroke. Stukkend. 

Selfs na haar desperate poging om eie stukke bymekaar te maak, was dit wat agter gebly het ‘n halwe mens. Halwe mense funksioneer nie in verhoudings nie. Sy kan nooit weer ‘n maat in haar lewe aanvaar nie.  

Sy kan nooit weer ‘n bed met een deel nie. En niemand moes haar eens probeer dwing om daaroor te praat nie. Sy kon nie. Sy kan nou nog nie.

Wat haar voor op die wa uitgesprokenheid met Reon Rossouw vandag dus betref, blameer dit op sy wiele. Sy gestremdheid wat hom kwesbaar gemaak het. Sy kyk gewoonlik nie eens in mans se rigting nie. Maar sy sien kwesbaarheid raak. Sy wil mense help wat deur die lewe geknou is. 

Dit is nie asof die feit dat hy nie sy bene kan gebruik hom ‘n halwe mens maak nie. Inteendeel. En die feit dat hy sy lot met ‘n glimlag, of so lyk dit en soveel blymoedigheid aanvaar, gee vir hom ‘n sagte plek in haar hart.  

Carmen hou hom al dop vandat hy skuins oorkant haar ingetrek het.

Net soos wat sy tant Lelani se plek dopgehou het. Hoeveel keer het sy nie in die nag die sitkamer se gordyne op skrefies oopgetrek en die straat gefynkam, wanneer die honde blaf nie? Veral met ingehoue asem geluister as oom Harties se hondjie Snippers langsaan in die aande blaf. Snippers die Jack Russell is ‘n opperste huishondjie wat by sy pa in die bed slaap. Hy blaf nie eens as oom Harties hom uitvat om sy draaie te loop nie. As hý blaf, kan sy maar weet mense sluip rond of spring oor mure, êrens.  

Dit is op sulke tye dat Carmen haar pepersprei vat en doodstil in die kombuis vir hulle gaan wag.  

Hulle sal kom. Een of ander tyd is elkeen ‘n slagoffer. Elkeen kry sy beurt. En met party mense gebeur dit twee keer. Die Engelse het ‘n sêding: The postman always rings twice. Erger, die lewe het dit al oor en oor bewys dat slegte dinge selfs in drieë gebeur.

Dit is dikwels geweldsmisdadigers se modus operandi ook. Doen jou klein diefstalle en inbrake, aanhoudend, maar wanneer dit nodig is om te moor wanneer jy betrap word, Stop na die derde moord, want dan is die bure uiteindelik paraat. 

Deesdae is dit egter asof die gemors nie meer omgee nie. Jy kan hulle maar vang, want hulle gaan nie lank agter tralies sit nie. En hoe weerloser die prooi is, hoe makliker kom hulle by die buit uit. Want julle is mos ‘n bende. Jou groep bestaan uit vyf of veel meer.

Carmen weet hoe hulle dink.  Sy weet hoe hulle lyk, meesal.

Sy maak dit haar besigheid om uit te vind wie die vyand is. As sy ‘n tragedie kan verhoed deur betyds alarm te maak, of ten minste die slagoffers kan waarsku. Sy bel eerder die gewapende reaksie onnodig, as te laat. En sy weet dat sy al meer as een keer ‘n spanner in die die wiel was as sy in die middel van die nag skaduwees in die strate sien sluip of oor mure sien spring. Sy slaap min, soms glad nie.  

Toe val hulle tant Lelani helder oordag aan.

Wat ‘n magtelose gevoel. 

Wat vir Carmens die laaste strooi was is die feit dat die moordenaars en inbrekers nie belangstel om gerehabiliteer te word nie. Misdaad betaal. Die kuns is net om nie gevang te word wanneer jy vat wat nie joune is nie. Rehabilitasie maak nie beter nie, want hier is nie meer werk in die land nie. En wie wil werk en sweet in die dag, as jy kan sweet van adrenalien en opwinding in die nag, terwyl die stank van jou slagoffers se vrees jou neusgate vul.   

Carmen werk nie meer met misdadigers en polisiemanne wat dinge nie kan hanteer nie. Sy luister in die oggende na mense wat sukkel om die elke dag dinge in die lewe te hanteer. Die leemte wat gelaat word na die dood van geliefdes kan nooit weer gevul word nie. ‘n Kind wat onder boelies deurloop. Iemand met ‘n slegte diagnose wat glo die lewe het sopas opgehou goed wees.  

Terwyl sy uie skil vir die sousie dink sy weer aan Reon. Het hy gejok, of gaan hy regtig vanaand by vriende kuier? Hoekom het sy hy so lank gehuiwer voor hy geantwoord het. Het hy ooit vriende? Sy kan nie dink dat sy al ‘n ander voertuig voor sy huis sien staan het nie. 

Dalk verkies hy dit ook om elke dag van sy lewe na sy eie alleenplek toe terug te kom, soos sy. Miskien het sy ongeluk, of siekte, of wat hom ookal van ‘n rolstoel afhanklik maak sy persoonlikheid verander. Hy is dalk so swartgallig dat mense hom stelselmatig uit hulle lewens gesny het. Dan het hy hulp nodig.

Was hy dalk tevore getroud en nou sukkel sy vrou om die nuwe hý te aanvaar nadat hy die gebruik bvan sy bene verloor het.

Dit gebeur. Sy sien dit in haar werk.

Verwerping. Die stukkendes wat die heles wegstoor.

Wie weet dalk moes sy vandag met Reon kennis gemaak het. 

Sy stap na haar sitkamer en kyk by die venster uit.

Soos gewoonlik is daar geen beweging by Reon oorkant se huis nie. Hy is moontlik nog daar, of hy het dalk al gery. 

Duskant van die straat loop ‘n seun met twee Rottweilers verby. Of liewer, twee Rottweilers loop met ‘n tenger swart seun. Hulle is waarskynlik op pad parkie toe want by die volgende straat draai hulle regs. Net na die volgende twee huis op linkerkant is die oop parkie. Daar is ‘n paar swaaie aan lang toue. Daar is ‘n ding wat in die rondte draai, met dwarsysters vir vashou plek. Dan is daar twee afglyplanke. Een wat hoog is, vir ouer kinders en een met ses of sewe trappies waar ‘n ma of pa die kleintjie aan die bokant kan vashou en seker maak dat hulle die oorgroeide grasperk aan die onderkant veilig kan bereik.

Dit is nie asof die stadsraad die gras gereeld sny en die plek in stand hou nie.

Daar is heelwat hoë bome wat lekker skaduwee gooi. Mense van die omgewing stap en gaan sit met hulle honde daar. Soms haal hulle die diere met ore van hulle leibande af en dan kan die outjies bietjie hardloop. Dit is nou as daar nie ander honde eienaars ook is nie. 

Die knaap met die Rottweilers sal waarskynlik die wysheid en insig hê om sy diere vasgemaak te hou.  

Flippie loop langs die parkie verby. Eers aan die oorkant van die straat. Hy gooi ‘n oog daarnatoe. Nie omdat hy die twee in die parkie wil gaan loslaat nie. Hy kyk of daar nie ander mense met diere is nie. Ouma se honde is nie baie vriendelik met klein skootsittertjies. 

Daar is mense onder twee van die bome. ‘n Man en vrou met poedels. Die poedels is ook aan leibande. 

Onder die ander bome sit ‘n klomp seuns. Meeste van hulle lyk ouer as hy. Seuns van alle rasse. Dit lyk asof hulle vreeslik goed oor die weg kom. Hulle rook saam. Hulle rook iets met gloeilampe en dan lag en gesels hulle. Eenkeer het Buffalo sekuriteit daar langs die parkie gestop, toe steek hulle die gloeilampe weg. Daardie dag was die honde nie saam met Flippie nie. Hy het van die skool af gekom. Sy swaar tas op wiele. Hy het op een van die swaaie gaan sit om te probeer agterkom waaroor Buffalo en die ouens verskil.

Die ou van Buffalo het geraas en die woord drugs gebruik.

“Nee nee,” het die belhamel van die groep uitgeroep. “Ons chill net.”

“Moet julle nie nog in die skool wees nie?” vra die man in uniform.

“Skool is uit. Kyk daai mshumannetjie wat daar op die swaai sit.”

“Wel moenie dat ek julle vang nie.” Terwyl die Polokarretjie van Buffalo wegry het die atmosfeer skielik verander en die ouens het vloekwoorde agterna laat geslinger.  

Wat Flippie van die swaai laat aftuimel het en hom haastig huis toe laat spaander het.

“Ons praat nie van jou nie, onnosel, ons praat van die rasist.”

Nou is die klomp weer daar. Flippie wil net by die volgende straat regs draai en met die lang slap blok teruggaan huis toe, toe hy mense agter hom en die honde hoor. Die honde begin omkyk en grom. 

En toe is twee van die parkbende se ouens voor hom. Die jong swart outjie met die geel peroxide hare en langs hom staan ‘n wit outjie met swart hare. Beslis ook met die hulp van ‘n bottel of buis van soorte.

“Mooi honde. Byt hulle?” vra die een in Engels.

“They shal bite if you looks for troubles

